钦定古今图书集成/明伦汇编/官常典/第486卷 > 元景山
## 钦定古今图书集成/明伦汇编/官常典/第486卷 > 元景山

按《隋书》本传，“景山，字珤岳，河南洛阳人也。祖燮，魏安
定王。父琰，宋安王。景山少有器局，干略过人。周闵帝
时，从大司马贺兰祥击吐谷浑，以功拜抚军将军。其
后数从征伐，累迁仪同三司，赐爵文昌县公，授亹川
防主。后与齐人战于北邙，斩级居多，加开府，迁建州
刺史，进封宋安郡公，邑三千户。从武帝平齐，每战有
功，拜大将军，改封平原郡公，邑二千户，赐女乐一部，
帛六千匹，奴婢二百五十口，牛羊数千。”治亳州总管。
先是，州民王回洛、张季真等聚结亡命，每为劫盗，前
后牧守不能制。景山下车逐捕之，回洛、季真挺身奔
江南，擒其党与数百人，皆斩之。法令明肃，盗贼屏迹，
称为大治。陈人张景遵以淮南内属，为陈将任蛮奴
所攻，破其数栅。景山发谯、颍兵援之，蛮奴引军而退。
征为候正。宣帝嗣位，从上柱国韦孝宽经略淮南。郧
州总管宇文亮谋图不轨，以轻兵袭孝宽。孝宽窘迫，
未得整战，为亮所薄。景山率铁骑三百，出击，破之，斩
亮传首，以功拜亳州总管。高祖为丞相，尉迥称兵作
乱，荣州刺史宇文胄与迥通谋，阴以书讽动景山。景
山执其使，封书诣相府，高祖甚嘉之，进位上大将军。
司马消难之以郧州入陈也，陈遣将樊毅、马杰等来
援，景山率轻骑五百驰赴之。毅等惧，掠居民而遁。景
山追之，一日一夜，行三百馀里，与毅战于漳口，二合
皆克。毅等退保甑山镇，其城邑为消难所陷者，悉平
之。拜安州总管，进位柱国，前后赐帛二千匹。时桐柏
山蛮相聚为乱，景山复击平之。高祖受禅，拜上柱国。
明年，大举伐陈，以景山为行军元帅，率行军总管韩
延、吕哲出汉口，遣上开府邓孝儒将劲卒四千，攻陈
甑山镇。陈人遣其将陆纶以舟师来援，孝儒逆击，破
之。陈将鲁达、陈纪以兵守涢口，景山复遣兵击走之。
陈人大骇，甑山、沌阳二镇守将皆弃城而遁。景山将
济江，会陈宣帝卒，有诏班师。景山大著威名，甚为敌
人所惮。后数载，坐事免，卒于家，时年五十五。赠梁州
总管，赐缣千匹，谥曰襄。子《成寿》嗣。